## Rješenje kojim se Davoru Sliškoviću oduzima odobrenje za rad investicijskog savjetnika

### NN 139/2009 (20.11.2009.), Rješenje kojim se Davoru Sliškoviću oduzima odobrenje za rad investicijskog savjetnika

139 20.11.2009 Rješenje kojim se Davoru Sliškoviću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3386

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Davoru Sliškoviću iz Splita, B. J. Trogiranina 1a, za rad investicijskog savjetnika, na sjednici održanoj 13. studenoga 2009. godine donijela je

RJEŠENJE

1. Davoru Sliškoviću iz Splita, B. J. Trogiranina 1a, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 8.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti 23. srpnja 2009. godine, sukladno odredbi članka 123. Zakona o općem upravnom postupku i članka 541. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Davoru Sliškoviću iz Splita, B. J. Trogiranina 1a, za rad investicijskog savjetnika.

Nakon izvršenog uvida u predmete Agencije klasa: UP/I-450-08/02-02/223 i klasa: 451-04/09-17/12, utvrđeno je sljedeće:

Rješenjem Agencije, klasa: UP/I-450-08/02-02/223, urbroj: 567-03-02-2 od 16. siječnja 2003. godine, Davoru Sliškoviću iz Splita, B. J. Trogiranina 1a, zaposleniku investicijskog društva Fintrade d.o.o., Split (dalje: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/09-17/12, Društvo je dana 15. lipnja 2009. godine obavijestilo Agenciju da Davoru Sliškoviću prestaje radni odnos u Društvu, pa je imenovanom u predmetu klasa: UP/I-451-04/09-08/13, bio zaključkom od 30. srpnja 2009. godine, određen rok od 3 (tri) mjeseca za dostavu dokaza da je zaposlen u investicijskom društvu na poslovima investicijskog savjetnika. Iz dostavnice je razvidno da je predmetni zaključak Davoru Sliškoviću uručen 4. kolovoza 2009. godine.

Davor Slišković nije u roku od 3 mjeseca (do 4. studenoga 2009. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji na poslovima investicijskog savjetnika.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

Slijedom izloženog, a s obzirom da Davor Slišković više ne ispunjava uvjete na temelju kojih joj je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrjeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registru investicijskih savjetnika koji vodi Agencija, s danom upisa 13. studenoga 2009. godine, pod rednim brojem 8.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-08/16

Urbroj: 326-111/09-2

Zagreb, 13. studenoga 2009.

Član Uprave
Željko Kopčić, v. r.

Rješenje, NN 139/2009-3386